কবীর চৌধুরী: আমার স্কুল এবং কলেজ জীবনে খুব ভাল বন্ধু দু’একজন ছিল। তাদের মধ্যে বেশ কয়েকজনই প্রয়াত। হিমাংশু দত্ত বলে একটা ছেলে ছিল। ঐ যে প্রথম দিকে ঢাকায় ফটোগ্রাফ স্টুডিও তৈরি করেছিল, মাই স্টুডিও নাম দিয়ে। পুরানা পল্টনের ওদিকে একটা গ্যারেজের মধ্যে কনভার্ট করে নিজেই ডেভলপ করতো, নিজেই ওয়াশ করতো। সেই ছেলেটি মারা গেছে। সে ছিল, আর ইউনিভার্সিটিতে উঠে যে সব বন্ধু-বান্ধব হয়, তাদের মধ্যেও অনেকেই বেঁচে নাই। স্যার এ. এফ রহমানের দুই ছেলে ছিল। একজন একটু উপরে পড়তো, কিন্তু আমার বন্ধু ছিল। আরো একজন ছিল আনোয়ার হোসেন খান নামে। এরা ঘনিষ্ঠ বন্ধু ছিল। তখন আবদুর রউফ নামে খুব প্রতিভাবান আর একটি ছেলে ছিল। ম্যাট্রিকুলেশনে বোধহয় ফার্স্ট হয়েছিল। সেও মারা গেছে। আমার খুব ঘনিষ্ঠ এবং ভাল বন্ধু ছিল। কলেজে ওঠার পরে আরো দু’ একজন বন্ধু-বান্ধব হয়। একটি বন্ধুত্বের স্মৃতি বেশ কৌতূহলোদ্দীপক। এই অর্থে যে ও ছিল নেটিভ ক্রিশ্চান এবং সেই সময়, তোমার তো মনে থাকবে, রেল বিভাগে অনেক অ্যাংলো ইন্ডিয়ান চাকুরি করতো। এই ছেলেটি ছিল অ্যাংলো ইন্ডিয়ান পরিবারের ছেলে। পুরো নাম মনে নাই। ডাকনাম উইলি বলে আমরা ডাকতাম। তো ওর বাড়িতে ও আমাকে আমন্ত্রণ করেছে কয়েকবার। বেচারাম দেউড়ির গলিতে বাসা ছিল।